Fyrir kvikmyndarfróða menn fer þetta fíaskó eflaust sögubækurnar . En fyrir almennan áhorfanda eins og mig þá breytir þetta litlu : Ég hafði hvorugu myndina séð og þegar ég loksins sá La La Land þá fannst mér hún bara la-la . Og Moonlight , hana á ég ennþá eftir að sjá . En þetta tilvik , og sú staðreynd að hvorug myndin var í sérstöku uppáhaldi hjá mér , fékk mig til þess að pæla aðeins í því hvort smekkur okkar almennings og Akademíunnar sé með öllu ósambærilegur . Kannski var árið 2017 undantekningin og að öllu jöfnu speglar smekkur Akademíunnar smekk almennings og kvikmyndaunnenda . En kannski ekki . Til þess að svara þessari spurningu tók ég mig til og safnaði upplýsingum um þúsundir mynda af IMDB.com og spurði svo gögnin spjörunum úr . Þegar uppáhalds myndir Akademíunnar ( það er allar myndir sem Akademían hefur tilnefnt til Óskarsverðlauna frá 1950 ) eru skoðaðar koma nokkur áhugaverð atriði í ljós . Í fyrsta lagi er Akademían full af dramakóngum – meira en 91% af uppáhaldsmyndunum þeirra eru flokkaðar sem dramatískar kvikmyndir . Í öðru lagi , er Akademían þokkalega þolinmóð og kann því best að meta myndir sem eru hátt í 130 mínútur . Í þriðja lagi , þá snobba þeir niður á við þegar kemur að framleiðslukostnaði , það er að segja , uppáhaldsmyndir Akademíunnar eiga það til að vera talsvert ódýrar . Kvikmyndaunnendur kunna að meta grínmyndir Kvikmyndaunnendur eru í þessu tilfelli skilgreindir sem : Fólk með mikinn áhuga á kvikmyndum . Til þess að reyna að meta hvaða myndir þessi hópur heldur mest upp á notaðist ég við stjörnugjöf kvikmyndaunnenda sem eru virkir á IMDB.com . Smekkur Kvikmyndaunnenda er að öllu jöfnu þokkalega svipaður smekk of Akademíunnar , Þeir eru mest til í drama ( u.þ.b. 70% af uppáhalds myndunum þeirra falla í þann flokk ) . En eru þó tvisvar sinnum líklegri til að kunna að meta hasarmynd en Akademían . Það sem sker þessa hópa en frekar í sundur er það að kvikmyndaunnendur vilja að myndirnar sínar séu aðeins styttri ( meðallengd u.þ.b. 125 mínútur ) og að öllu jöfnu eru uppáhalds myndirnar þeirra 34% dýrari í framleiðslu en uppáhalds myndir Akademíunnar . Almenningur vill dýrar og stuttar hasarmyndir Til þess að reyna að finna út hvað myndir eru í uppáhaldi hjá almenning ár hvert tók ég á það ráð að fylgja veskinu þeirra . Það er að segja , þær myndir sem hvað flestir voru tilbúnir að borga fyrir að sjá ( í Bandaríkjunum í þessu tilfelli ) voru flokkaðar sem uppáhalds myndir þessa hóps . Það sem stendur upp úr eftir að hafa skoðað smekk þessa hóps er hversu vel hann lýsir smekk mínum . Almenningur hefur nefnilega gaman af allskonar myndum og hefur sérstakt dálæti á grín - ( 34% af uppáhalds myndum ) og hasarmyndum ( 32% af uppáhalds myndum ) . Það sem kannski enn áhugaverðara hvað smekk okkar almennings varðar er að : ( 1 ) við viljum helst ekki að kvikmyndir séu mikið lengri en tveir tímar ; og ( 2 ) peningar skipta okkur máli - uppáhalds myndirnar okkar frá 1950 voru að öllu jöfnu rúmlega helmingi dýrari en uppáhalds myndir akademíunnar . Sem sagt við viljum : fjölbreyttar stuttar stórmyndir sem öðru hverju kitla hláturstaugar okkar . Takk . Allir elska Guðfaðirinn Frá því árið 1950 hafa tæplega 400 myndir verið tilnefndar til Óskarsverðlauna í flokki bestu kvikmyndar . Eitt er þó áhugavert , þó svo að almenningur hafi að öllu jöfnu ólíkari smekk Akademíunni en kvikmyndaunnendur , eru þeir jafn oft ósammála Akademíunni hvað einstakar myndir varðar . Það er að segja í minna en 30% tilfella eru þær myndir sem Akademían tilnefnir þær myndir sem annaðhvort almenningur ( eða kvikmyndaunnendur ) myndu velja . Og þegar kemur að sigurvegurum ( myndin vinstra megin hér fyrir neðan ) , þá eru allir þrír hóparnir sammála um að vera ósammála um allar myndirnar , nema eina – Guðfaðirinn . Nú má deila um hvað það þýðir og hvort Akademían ætti að spegla skoðanir almennings frekar en skoðanir elítunnar . En ef almenningur fengi að ráða í ár , þá er það víst að Star Wars ( The Last Jedi ) myndi vinna Óskarsverðlaunin fyrir bestu kvikmyndina . Og hefði almenningur einnig fengið að ráða í fyrra , þá hefði Star Wars ( Rogue One ) líka unnið þá . Og árið þar á undan ( The Force Awakens ) . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .